**HABEMUS GUVERNUS**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Habemus Guvernus

Precum vedem în ţară, acum, este verdeaţă

Şi totul pare sigur "şi bine-o ducem toţi"

Se duse peste câmpuri tristeţea rea, fâşneaţă,

Luând cu ea spre zare şi hoardele de hoţi.

Începe să revină prin ramuri câte-un graur

Şi lutul brun musteşte sub soarele ţâfnos

Se redeschide ramul şi muguri vii de aur

Răzbat prin anotimpul cu părul alb, geros.

Acum la noi e bine, ne regăsim menirea

Şi la sfârşit de ciclu un fum se urcă-n zări

Spre muntele speranţei atrasă mi-e privirea

Şi fierbe nerăbdarea în colb de aşteptări.

Pădurea, şi poiana, şi munţii, şi vâlceaua,

Şi tot ce mişcă vesel îşi strigă uniform:

Habemus Guvernus !...şi urlă şi căţeaua

Că vede bucuroasă cum urcă fum pe horn.

Şi laptele şi mierea prin râuri vin în pieţe

Habemus se-aciuieşte la uşi în dimineţi

Şi zilnic coborî-vor doar pere mălăieţe

În gurile căscate de oameni... Nătăfleţi .

15.11.2015